សាលា​ក្ដី​ខ្មែរ​ក្រហម​នឹងទទួល​ប្រាក់​ជំនួយ​ពី​​ជប៉ុន
ជំនួយរបស់ប្រទេសជប៉ុន​នេះ​​បាន​ធ្លាក់​មក ក្រោយ​ពី​កិច្ច​ប្រជុំ​ស្ដី​ពី​ការ​រៃ​អង្គាស​ប្រាក់ ក្នុងទី​ក្រុង​ញូយ៉កកាល​ពី​ថ្ងៃ​ទី​២៥ ខែ​ឧសភា។
ប្រទេសជប៉ុនគ្រោងនឹងផ្ដល់ជំនួយថវិកាចំនួនជាង ២,២៦ លាន ដុល្លារអាមេរិកដល់សាលាក្ដីខ្មែរក្រហមខាងភាគីកម្ពុជា នៅថ្ងៃសុក្រសប្ដាហ៍នេះ ដែលមន្រ្ដីផ្លូវការកម្ពុជាក្នុងសាលាក្ដីខ្មែរក្រហមអធិប្បាយថា ជំនួយនេះអាចនឹងជួយសម្រួលដល់ភាគីកម្ពុជាឲ្យងើបផុតពីវិបត្តិថវិកា បានមួយរយៈពេល។ ដោយសារតែអស់លុយសម្រាប់ដំណើរការ ភាគីកម្ពុជានៅក្នុងសាលាក្ដីខ្មែរក្រហមមិនបានបើកប្រាក់ខែដល់បុគ្គលិកខ្មែរសរុបចំនួន ២៩៤ នាក់ ចាប់តាំងពីពាក់កណ្ដាលខែមេសាមកម្លេះ។ លោក ឌឹម សុវណ្ណារុំ អ្នកនាំពាក្យសាលាក្ដីខ្មែរក្រហមខាងភាគីកម្ពុជាមានប្រសាសន៍នៅថ្ងៃពុធនេះថា ថវិកានេះនឹងមកដល់ដៃភាគីកម្ពុជាយ៉ាងយូរពីរសប្ដាហ៍ ក្រោយចាប់ពីថ្ងៃចុះហត្ថលេខាប្រគល់ជាផ្លូវការ។ លោកសុវណ្ណារុំថ្លែងថា៖ «តាមនិតិវិធី ពេលដែលចុះហត្ថលេខាហើយ ភាគីជាតិត្រូវការពេលមួយទៅពីរសប្ដាហ៍ដើម្បីផ្ទេរសាច់ប្រាក់នេះ ចូលមកគណនីយជាតិ។ ហើយពេលនោះផ្នែកជាតិនឹងមានលទ្ធភាពបើកប្រាក់ខែជូនដល់បុគ្គលិកជាតិទាំងអស់ ដែលបានរង់ចាំប្រាក់ខែអស់រយៈពេលពីរខែកន្លះហើយ»។ ជំនួយរបស់ប្រទេសជប៉ុននេះបានធ្លាក់មក ក្រោយពីកិច្ចប្រជុំស្ដីពីការរៃអង្គាសប្រាក់ក្នុងទីក្រុងញូយ៉ក សហរដ្ឋអាមេរិក កាលពីថ្ងៃទី២៥ ខែឧសភា។ ប្រទេសដែលចាប់អារម្មណ៍នឹងសាលាក្ដីខ្មែរក្រហមបានអនុម័តគម្រោងហិរញ្ញវត្ថុចំនួន ជាង ៨៧ លានដុល្លារអាមេរិកសម្រាប់ផ្ដល់ដល់សាលាក្ដីខ្មែរក្រហម ដើម្បីដំណើរការកាត់ទោសពួកអតីតមេដឹកនាំជាន់ខ្ពស់ខ្មែរក្រហម ដែលកំពុងតែជាប់ឃុំឃាំងជាបណ្ដោះអាសន្នចំនួន ប្រាំនាក់ ក្នុងឆ្នាំ២០១០ និងឆ្នាំ២០១១។ ក៏ប៉ុន្ដែនៅក្នុងកិច្ចប្រជុំខាងលើ បណ្ដាប្រទេសទាំងនោះបានសម្រេចផ្ដល់ជំនួយដល់សាលាក្ដីខ្មែរក្រហម ត្រឹមតែ ១៦,៨០ ដុល្លារតែប៉ុណ្ណោះ។ នៅក្នុងនោះទឹកប្រាក់ចំនួន ១៣,៥ លានដុល្លារសម្រាប់ភាគីអង្គការសហប្រជាជាតិ និងទឹកប្រាក់ចំនួន ៣,៤ លានដុល្លារអាមេរិកសម្រាប់ភាគីកម្ពុជា។ រហូតមកទល់ពេលនេះ ក្រៅពីប្រទេសជប៉ុន ភាគីកម្ពុជាក្នុងសាលាក្ដីខ្មែរក្រហម បានទទួលការសន្យា ផ្ដល់ជំនួយហិរញ្ញវត្ថុ ពីគណកម្មការអឺរ៉ុបចំនួន២លានអឺរ៉ូ ឬស្មើនឹងជិត៣លានដុល្លារអាមេរិក ជំនួយពីប្រទេសអូស្ដ្រាលីចំនួន៧៥ម៉ឺនដុល្លារអូស្ដា្រលី ឬស្មើនឹងជាង៦០ម៉ឺនដុល្លារអាមេរិក ជំនួយពីប្រទេសអាល្លឺម៉ង់ប្រហាក់ប្រហែលនឹង៥០ម៉ឺនដុល្លារ។ ក៏ប៉ុន្ដែជំនួយទាំងនេះ មិនទាន់ធ្លាក់មកដល់នៅឡើយទេ។ លោក ឌឹម សុវណ្ណារុំ អ្នកនាំពាក្យសាលាក្ដីខ្មែរក្រហមបញ្ជាក់ថា ប្រសិនបើថវិកាជំនួយទាំងនេះនឹងមកដល់ក្នុងពេលឆាប់ៗនេះ វានឹងអាចជួយឲ្យភាគីជាតិដំណើរការបានរហូតដល់ខែតុលា ឆ្នាំ ២០១០នេះតែប៉ុណ្ណោះ។